Forslag til RÅDETS FORORDNING om forvaltning af fiskerflåder, der er registreret i regioner i EU's yderste periferi

(forelagt af Kommissionen)

BEGRUNDELSE

Da de nye EU-ordninger til forvaltning af fiskerflådens kapacitet blev vedtaget i december 2002, gav Rådet og Kommissionen udtryk for, at flåderne i regionerne i den yderste periferi (RYP) [1] burde have gunstigere vilkår [2] end flåderne på kontinentet på grund af disse regioners strukturelle, sociale og økonomiske situation.

[1] Jf. traktatens artikel 299, stk. 2.

[2] Fælleserklæring fra Rådet og Kommissionen nr. 180/02 og 181/02 vedlagt referatet fra fiskeriministrenes rådsmøde 16.-20. december 2002.

De gunstigere vilkår skulle give mulighed for en moderat flådetilvækst med støtte fra strukturfondene (FIUF), hvis ressourcesituationen åbnede mulighed herfor. Til det formål er der behov for at indrømme undtagelser fra artikel 13 (tilgangs-/afgangsordning) i Rådets forordning (EF) nr. 2371/2002 [3] og fra artikel 9, stk. 1, litra c) (flådemoderniseringsstøtte), i Rådets forordning (EF) nr. 2792/1999 [4], ændret ved forordning (EF) nr. 2369/2002 [5].

[3] EFT L 358 af 31.12.2002, s. 59.

[4] EFT L 337 af 31.12.1999, s. 10.

[5] EFT L 358 af 31.12.2002, s. 49.

Kommissionens forslag tager med udgangspunkt i disse undtagelser sigte på:

- at fastsætte referenceniveauer for hvert RYP-flådesegment, som svarer til målene i de flerårige udviklingsprogrammer (FUP IV) og de faktiske fiskerimuligheder, hvor der ikke er fastsat sådanne mål (De Kanariske Øer)

- at åbne mulighed for anvendelse af offentlig skibsbygnings- og moderniseringsstøtte til dette formål og for flådetilvækst inden for de kapacitetsreferenceniveauer, der er fastsat for hvert segment; når disse referenceniveauer er nået, træder EU's almindelige lovbestemmelser imidlertid også i kraft for disse flåder

- at fastsætte, at undtagelserne ophører den 31. december 2006, der er den sidste betalingsdag for støtte under den generelle flådefornyelsesordning, som udløber ved udgangen af 2004

- som en undtagelse fra reglerne for flåderne på kontinentet at forhindre enhver overførsel af fartøjer fra eller til kontinentet

- at fastsætte tilpasning af flådeforvaltnings- og kontrolredskaber

- at fastsætte eventuel vedtagelse af en kommissionsforordning om gennemførelsesbestemmelser.

2003/0062 (CNS)

Forslag til RÅDETS FORORDNING om forvaltning af fiskerflåder, der er registreret i regioner i EU's yderste periferi

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37

under henvisning til forslag fra Kommissionen [6],

[6] EFT C [...] af [...], s. [...].

under henvisning til udtalelse fra Europa-Parlamentet [7], og

[7] EFT C [...] af [...], s. [...].

ud fra følgende betragtninger:

(1) Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik [8], særlig kapitel III, fastlægger en EU-ordning for justering af fiskerflådernes kapacitet i de enkelte medlemsstater til et niveau, der globalt set er foreneligt med fiskerimulighederne.

[8] EFT L 358 af 31.12.2002, s. 59.

(2) Rådets forordning (EF) nr. 2792/1999 [9] af 17. december 1999 om de nærmere regler og betingelser for Fællesskabets strukturforanstaltninger for fiskeriet, særlig artikel 9, stk. 1, litra c), omhandler offentlig støtte til modernisering af fiskerfartøjer.

[9] EFT L 337 af 31.12.1999, s.10, senest ændret ved forordning (EF) nr. 2369/2002 (EFT L 358 af 31.12.2002, s. 49).

(3) På grund af fiskeriets relative betydning i disse regioner bør der tages hensyn til den særlige strukturelle, sociale og økonomiske situation i regionerne i EU's yderste periferi for så vidt angår forvaltning af fiskerflåderne. Bestemmelserne om forvaltning af tilgangs-/afgangsordningerne og obligatorisk kapacitetsnedskæring i artikel 13 i forordning (EF) nr. 2371/2002 samt reglerne om adgang til offentlig støtte til modernisering af fiskerfartøjer bør derfor tilpasses behovene i disse regioner.

(4) Enhver kapacitetsforøgelse for flåder, der er registreret i havne i regioner i EU's yderste periferi, og disse flåders størrelse bør også være i overensstemmelse med de lokale fiskerimuligheder. De mål, der er fastsat i de flerårige udviklingsprogrammer (FUP IV), jf. bilaget til Kommissionens beslutning 2002/652/EF af 29. juli 2002 om ændring af beslutning 98/119/EF til 98/119/EF med henblik på at forlænge de flerårige udviklingsprogrammer for medlemsstaternes fiskerflåder indtil den 31. december 2002 [10], bør derfor betragtes som referenceniveauer eller den øvre grænse for udbygningen af de flåder, der er registreret i de franske oversøiske departementer samt på Azorerne og Madeira.

[10] EFT L 215 af 10.08.2002, s. 23.

(5) Der bør fastsættes særlige referenceniveauer for flådesegmenter, der er registreret på De Kanariske Øer, for hvilke der ikke blev fastsat specifikke mål inden for rammerne af FUP IV. Der bør med disse referenceniveauer tages hensyn til den lokale flådes kapacitet i forhold til fiskerimulighederne i farvandene omkring øgruppen.

(6) Det er nødvendigt at forhindre, at fartøjer, der er registeret i regioner i den yderste periferi, overføres og anvendes på kontinentet efter at have være omfattet af mere gunstige vilkår mht. offentlig støtte og/eller betingelser for adgang til fiskeri.

(7) Det er berettiget, at der på de flåder, som er registreret i regioner i den yderste periferi, anvendes de samme regler for flådekapacitetsforvaltning og offentlig støtte som på fartøjer, der er registreret i den øvrige del af EU, når de referenceniveauer, der er fastsat i denne forordning, er nået eller senest fra den 1. januar 2007.

(8) Medlemsstaterne bør for at lette implementeringen af denne forordning indsamle oplysninger om fartøjer, der er registreret i regioner i den yderste periferi. Kommissionen bør have adgang til disse oplysninger og videregive dem for at sikre fuld gennemsigtighed for de gennemførte foranstaltninger.

(9) Da der med virkning fra den 1. januar 2003 er indført nye generelle regler for flådekapacitetsforvaltning og offentlig støtte ved forordning (EF) nr. 2371/2002 og 2792/1999, bør de særlige ordninger for regionerne i den yderste periferi også anvendes fra denne dato.

(10) De nødvendige foranstaltninger til gennemførelsen af denne forordning bør vedtages i overensstemmelse med Rådets afgørelse 1999/468/EF af 28. juni om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [11] -

[11] EFT L 184 af 17.07.1999, s. 23.

UDSTEDT FØLGENDE FORORDNING:

Artikel 1 Særlige referenceniveauer for RYP-flåderne

1. For flådesegmenter, der er registreret i regioner i EU's yderste regioner som omhandlet i traktatens artikel 299, stk. 2, gælder følgende særlige referenceniveauer for fiskerikapacitet:

(a) for de franske oversøiske departementer, Azorerne og Madeira: summen af målene i de respektive flerårige udviklingsprogrammer (FUP IV) udtrykt i kW og BT for de enkelte regioner ved udgangen af 2002

(b) for De Kanariske Øer: referenceniveauer, som er baseret på kapaciteten udtrykt i kW og BT for de forskellige segmenter for fartøjer, der er registreret i havne på De Kanariske Øer den 1. januar 2003, og som kan forhøjes under hensyn til de pågældende segmenters fiskerimuligheder. Der kan foretages forhøjelser op til de niveauer, der ville være blevet fastsat, hvis FUP IV-procedurerne havde fundet anvendelse på de omhandlede segmenter, og de skal være i overensstemmelse med de seneste videnskabelige retningslinjer, som er godkendt af Den Videnskabelige, Tekniske og Økonomiske Komité for Fiskeri, der er oprettet iht. artikel 33 i forordning (EF) nr. 2371/2002.

2. Gennemførelsesbestemmelserne til denne artikel vedtages efter fremgangsmåden i artikel 5.

Artikel 2 Flådefornyelse og -modernisering i regionerne i EU's yderste periferi

For de flådesegmenter, der er omfattet af artikel 1, stk. 1:

1. uanset artikel 13 i forordning (EF) nr. 2371/2002:

(a) kan der med eller uden offentlig støtte ske forøgelse af flådekapaciteten inden for grænserne af de referenceniveauer, der er angivet i artikel 1

(b) finder forpligtelsen til at opnå en generel nedskæring af flådekapaciteten på 3 % af referenceniveauet ikke anvendelse

2. uanset artikel 9, stk. 1, litra c), i forordning (EF) nr. 2792/1999 kan der ydes offentlig støtte til modernisering af flåden for så vidt angår tonnage og/eller maskineffekt

3. anvendelsen af undtagelserne i stk. 1 og 2 ophører, når referenceniveauerne er nået eller senest den 31. december 2006.

Artikel 3 Overførsel af fartøjer til kontinentet

Hvis fartøjer fra en region i den yderste periferi overføres til kontinentet, skal medlemsstaten sørge for, at fartøjet slettes i registeret i denne region, og at der anmeldes en tilgang til den kontinentale flåde. Artikel 13 i forordning (EF) nr. 2371/2002 finder anvendelse.

En sådan overførsel betragtes som en sletning i EU's fartøjsregister iht. artikel 10, stk. 4, i forordning (EF) nr. 2792/1999.

Artikel 4 Forvaltning af kapacitet, der er registreret i regionerne i den yderste periferi

1. Medlemsstaterne skal forvalte flåder, der er registreret i regioner i den yderste periferi, i overensstemmelse med denne forordnings bestemmelser.

2. Medlemsstaterne skal stille oplysninger til rådighed for Kommissionen om fartøjer, der er registreret i deres regioner i den yderste periferi, jf. artikel 15 i Rådets forordning (EF) nr. 2371/2002.

3. Der vedtages gennemførelsesbestemmelser til denne artikel efter fremgangsmåden i artikel 5.

Artikel 5 Komité

1. Kommissionen bistås af Komitéen for Fiskeri og Akvakultur.

2. Når der henvises til dette stykke, anvendes artikel 4 og 7 i afgørelse 1999/468/EF.

Perioden i artikel 4, stk. 3, i afgørelse 1999/468/EF fastsættes til [20 arbejdsdage].

3. Komitéen vedtager sin forretningsorden.

Artikel 6 Ikrafttræden

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes fra den 1. januar 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...].

På Rådets vegne

Formand